Národná rada Slovenskej republiky

VIII. volebné  obdobie

 Číslo: CRD-1277/2020

156a
S p o l o č n á   s p r á v a

výborov Národnej rady Slovenskej republiky o výsledku prerokovania návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov (tlač 156) v druhom čítaní

	
	Výbor Národnej rady Slovenskej republiky pre hospodárske záležitosti ako gestorský výbor k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov (tlač 156) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 214 z 15. júla 2020 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky  a
	Výboru Národnej rady Slovenskej republiky pre hospodárske záležitosti. 
	
Výbory prerokovali návrh zákona v lehote určenej uznesením Národnej rady Slovenskej republiky.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).
III.

Návrh zákona odporúčali Národnej rade Slovenskej republiky schváliť:

•	Ústavnoprávny výbor Národnej rady Slovenskej republiky uznesením č. 92 z                    8. septembra  2020
•	Výbor Národnej rady Slovenskej republiky pre hospodárske záležitosti uznesením č. 57 zo 16. septembra 2020

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1.	K čl. I bodu 1 (§ 3b ods. 5 úvodnej vete)
V čl. I bode 1 (§ 3b ods. 5 úvodnej vete) sa za slovom „alebo“ vypúšťa skratka „písm.“.
Legislatívno-technická úprava – zosúladenie s § 18k ods. 1 v čl. I bode 3. 

Ústavnoprávny výbor NR SR 

Gestorský výbor odporúča schváliť

2.	K čl. I bodu 1 [§ 3b ods. 5 písm. a)]
V čl. I bode 1 [§ 3b ods. 5 písm. a)] sa vypúšťajú slová „na dani“ a za slová „k výzve“ sa vkladá čiarka.
Pozmeňujúci návrh formulačne zosúlaďuje predložený návrh zákona so zákonom č. 563/2009 Z. z. (daňový poriadok), a dopĺňa chýbajúcu čiarku, ktorá je potrebná z gramatického hľadiska.

Ústavnoprávny výbor NR SR 

Gestorský výbor odporúča schváliť

3.	K čl. I bodu 1 [§ 3b ods. 5 písm. c)]
V čl. I bode 1 [§ 3b ods. 5 písm. c)] sa slová „na poistnom“ nahrádzajú slovom „poistného“ a slová „na príspevku“ sa nahrádzajú slovom „príspevkov“. 
Zosúladenie s terminológiou zákona č. 461/2003 Z. z. o sociálnom poistení v znení neskorších predpisov.

Ústavnoprávny výbor NR SR 
Gestorský výbor odporúča schváliť
4.	K čl. I bodu 1 (poznámka pod čiarou k odkazu 9e) 
V čl. I bode 1 (poznámke pod čiarou k odkazu 9e) sa vypúšťajú slová „o správe daní (daňový poriadok) a o zmene a doplnení niektorých zákonov“ a citácia zákona č. 563/2009 Z. z. sa premiestňuje za citáciu zákona č. 609/2007 Z. z. Vypúšťa sa citácia „Zákon č. 373/2012 Z. z. o núdzových zásobách ropy a ropných výrobkov a o riešení stavu ropnej núdze a o doplnení zákona č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov“. Slová „zákona č. 253/2015 Z. z“ sa nahrádzajú slovami „neskorších predpisov“. Na konci citácie zákona č. 447/2015 Z. z. sa pripájajú slová „v znení neskorších predpisov“. 

Pozmeňujúci návrh legislatívno-technicky upravuje citácie v poznámke pod čiarou a vypúšťa citáciu zákona č. 373/2012 Z. z., ktorého článok I bol vypustený novelou č. 218/2013 Z. z. 

Ústavnoprávny výbor NR SR 

Gestorský výbor odporúča schváliť

5.	K čl. I bodu 3 (úvodnej vete)
V čl. I bode 3 (úvodnej vete) sa slovo „ktoré“ nahrádza slovom „ktorý“.

Pozmeňujúci návrh jazykovej povahy. 

Ústavnoprávny výbor NR SR 

Gestorský výbor odporúča schváliť

6.	K čl. I bodu 3 (§ 18k ods. 2)
V čl. I bode 3 (§ 18k ods. 2) sa za slovami „písm. c) alebo“ vypúšťa skratka „písm.“. 

Legislatívno-technická úprava – zosúladenie s § 18k ods. 1 v čl. I bode 3. 

Ústavnoprávny výbor NR SR 

Gestorský výbor odporúča schváliť

7.	K čl. I bodu 3 (§ 18k ods. 2)
V čl. I bode 3 (§ 18k ods. 2) sa za slovo „zúčtovateľ“ vkladá slovo „podpory“.

Pozmeňujúci návrh dopĺňa neúplné označenie subjektu. Zákon č. 309/2009 Z. z., ani predložený návrh jeho novely, totiž nepoužívajú pojem „zúčtovateľ“, ale iba pojmy „zúčtovateľ podpory“ a „zúčtovateľ odchýlok“, pričom v danom prípade je zrejmé, že má ísť práve o „zúčtovateľa podpory“. 

Ústavnoprávny výbor NR SR 

Gestorský výbor odporúča schváliť

Gestorský výbor odporúča hlasovať o bodoch 1 až 7 spoločne s odporúčaním s c h v á l i ť.

V.

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona 

odporúča Národnej rade Slovenskej republiky

návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov (tlač 156) s c h v á l i ť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.
 
     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 60 zo 16. septembra 2020.
 
Týmto uznesením výbor zároveň poveril spoločného spravodajcu Rastislava Jíleka predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 16. septembra 2020

Peter K r e m s k ý, v.r.  
predseda Výboru NR SR 
pre hospodárske záležitosti